**Tiszavasvári Város Önkormányzata Képviselő-testületének 29/2023. (XII.4.) önkormányzati rendelete**

**a 2024. évi költségvetés megalkotásáig végrehajtandó átmeneti gazdálkodásról**

Az államháztartásról szóló 2011. évi CXCV. törvény 25. § (1)-(3) bekezdésében kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében eljárva - a Szervezeti és Működési Szabályzatról szóló 6/2022.(II.25.) önkormányzati rendelet 4. melléklet 1.2. pontjában meghatározott feladatkörében eljáró Pénzügyi és Ügyrendi Bizottság, a Szervezeti és Működési Szabályzatról szóló 6/2022.(II.25.) önkormányzati rendelet 5. melléklet. 1.10. pontjában meghatározott feladatkörében eljáró Szociális és Humán Bizottság véleményének kikérésével a következőket rendeli el:

**1. §**

(1) A rendelet hatálya kiterjed Tiszavasvári Város Önkormányzatára és az önkormányzat irányítása alá tartozó költségvetési szervekre (továbbiakban: intézmények).

(2) A polgármester, a polgármesteri hivatal esetében a jegyző és az önkormányzati költségvetési szervek vezetői (továbbiakban: vezető) jogosultak arra, hogy a bevételeiket folytatólagosan a hatályos jogszabályi keretek között beszedjék és kiadásaikat a 2. és 3. §-ban foglaltak szerint teljesítsék.

**2. §**

(1) A vezetők jogosultak arra, hogy a kiadásaikat a 2023. évi kiadások előirányzatain belül időarányosan teljesítsék.

(2) A vezető az intézmény finanszírozási igényét a (3), (4) és (6) bekezdésekben leírtak kivételével legfeljebb a 2023. évi önkormányzati finanszírozás időarányos részének figyelembevételével állapíthatja meg.

(3) A vezető jogosult a folyamatban lévő pályázattal, beruházással, felújítással kapcsolatos megállapodás, szerződés szerinti teljesítésére, a szükséges kötelezettségvállalás megtételére és közbeszerzési eljárás lefolytatására.

(4) A már megkötött előszerződésben, szerződésben foglaltak teljesíthetők.

(5) A polgármester jogosult a megkötött feladatellátási, közszolgáltatási szerződésben foglalt kötelezettség teljesítésére. Amennyiben a szerződés nem rendelkezik a 2024. évi kifizetésről, akkor ott a 2023. évi kifizetett támogatás időarányos része fizethető ki, ettől azonban egyedi igény alapján eltérhet.

(6) A személyi juttatások és a járulékok esetén a 2023. december 31-én hatályos költségvetési rendeletben rögzített éves tervezett létszám 2024. teljes évére átszámított létszáma alapján történhet kifizetés aszerint, hogy a dolgozók személyi juttatását érintő központi bérintézkedések az átmeneti gazdálkodás időszakában végrehajthatóak.

(7) Tiszavasvári Város Önkormányzata által nyújtott támogatás, pénzeszközátadás, az (5) pontban foglaltak kivételével, egyedi igény alapján történhet az adott szervezetre vonatkozó, 2023. évi előirányzat időarányos részét meg nem haladó összegben.

**3. §**

A Polgármesternek jogában áll, hogy a Tiszavasvári Város Önkormányzata és intézményei esetében a 2024. évi folyamatos működéshez elengedhetetlenül szükséges az 1. § -ban és a 2. §-ban nem szabályozott működési és felhalmozási kiadásokról összesen 80.000.000 Ft erejéig döntsön. A döntéshez 50.000.000 Ft-ig a Pénzügyi és Ügyrendi Bizottság elnökének egyetértése, e fölött a Pénzügyi és Ügyrendi Bizottság előzetes jóváhagyása szükséges.

**4. §**

Ez a rendelet 2024. január 1-jén lép hatályba.

Tiszavasvári, 2023. november 30.

**Szőke Zoltán Dr. Kórik Zsuzsanna**

**polgármester jegyző**

**Kihirdetve: 2023. december 4.**

**Dr. Kórik Zsuzsanna**

**jegyző**

**A 2024. évi költségvetés megalkotásáig végrehajtandó átmeneti gazdálkodásról szóló 29/2023.(XII.4.) önkormányzati rendelet indoklása**

**1. Általános indoklás**

Az államháztartásról szóló 2011. évi CXCV. törvény 25. § (1) bekezdésében foglalt felhatalmazás alapján amennyiben az önkormányzat a költségvetési rendeletet tárgyév január 1-ig nem alkotta meg, akkor az átmeneti gazdálkodásról rendeletet alkothat.

**Részletes indoklás**

**1. §-hoz**

A jogszabály személyi hatályáról rendelkezik, valamint arról, hogy a vezetők átmeneti gazdálkodás idején jogosultak arra, hogy a bevételeiket folytatólagosan a hatályos jogszabályi keretek között beszedjék és kiadásaikat a 2. és 3. §-ában foglaltak szerint teljesítsék.

**2. §-hoz**

Felsorolásként tartalmazza azokat az eseteket, amikor a vezető eltérhet az időarányos teljesítéstől.

**3. §-hoz**

Tiszavasvári Város Önkormányzata és intézményei esetébe a polgármester saját hatáskörű döntéseinek feltételeiről rendelkezik.

**4. §-hoz**

A rendelet hatálybalépéséről illetve alkalmazásának végső időpontjáról rendelkezik.